
U jednom hadisu stoji da će se pojaviti ljudi koji će pretjerivati u čišćenju i u dovi. Bojim se da upravo ja to činim, pa se osjećam izgubljeno i bojim se Allahove kazne, ali ne mogu sebi nikako pomoći. Bojim se da mi [abdest](https://pitajucene.com/search/Abdest/questions/ "Pretraži pitanja o abdestu") i [gusul](https://pitajucene.com/search/gusul/questions/ "Pretraži pitanja o gusulu") neće biti ispravni i zato mnogo trošim vodu. Možete li mi objasniti ovo pitanje? Allah vas nagradio!


* 
* 
* 
* 
* 
* 
* 

 
Šta je pretjerivanje u čišćenju i dovi?

U pouzdanom predanju stoji da je Abdullah b. Mugaffel, radijallahu anhu, čuo svog sina da uči sljedeću dovu: “Moj Bože, molim Ti se da mi podariš bijeli dvorac u desnom dijelu dženneta kad stupim u njega!” pa mu se obratio: “O sinko, moli Allaha, džellešanuhu, da te uvede u [džennet](https://pitajucene.com/search/D%C5%BEennet/questions/ "Pretraži pitanja o džennetu") i sačuva od kazne u Vatri! Ovo ti govorim zato što sam čuo Vjerovjesnika, ﷺ, gdje govori: ‘U ovom će umetu zacijelo biti onih koji će pretjerivati u pogledu obrednog pranja i dove’” (Ebu Davud).


Imam En-Nevevi, rahimehullah, kaže da je, prema mišljenju svih islamskih pravnika, pokuđeno bespotrebno prolijevati vodu prilikom obrednog pranja, abdesta i gusula. A imam Ibn Ebu Zejd el-Kajruvani, rahimehullah, govorio je: “Bespotrebno prolijevanje vode prilikom obrednog pranja pretjerivanje je u vjeri i novotarija.” Allahov je [Poslanik](https://pitajucene.com/search/poslanik/questions/ "Pretraži pitanja o poslanicima"), ﷺ, [abdest](https://pitajucene.com/search/Abdest/questions/ "Pretraži pitanja o abdestu") uzimao s jednom pregršti, a kupao se s četiri-pet pregršti vode. Pravi je sretnik onaj ko slijedi dragog Resulullaha, ﷺ, a nesretnik je onaj ko se prepusti šejtanovom došaptavanju. Zar je [šejtan](https://pitajucene.com/search/%C5%A1ejtan/questions/ "Pretraži pitanja o šejtanu") naš prijatelj, pa da nas upozorava da naš abdest nije ispravan i, odatle, i [namaz](https://pitajucene.com/search/Namaz/questions/ "Pretraži pitanja o namazu")?! Ne, nije naš prijatelj i ne želi nam dobro, nego nam želi otežati ibadet, pa da ga ostavimo i zaslužimo kaznu u džehennemskoj vatri. Molim Allaha, džellešanuhu, da nam pruži priliku da naučimo islamske propise i da ih se pridržavamo! A Allah, Znalac svih tajni, najbolje zna.


Odgovorio: Abdurrahman  Kuduzović


